ΓΡΑΠΤΗ ΕΡΩΤΗΣΗ P-0950/97 υποβολή: Niels Kofoed (ELDR) προς την Επιτροπή (5 Μαρτίου 1997)

Θέμα: Πιστοποίηση σπόρων - Οδηγία του Συμβουλίου της 14ης Ιουνίου 1966 (66/401/ΕΟΚ) σχετικά με την εμπορία σπόρων προς σπορά κτηνοτροφικών φυτών

Μπορεί άραγε το κράτος της Δανίας να αντιτεθεί στην ανάλυση σπόρων σε επισήμους αναγνωρισμένους σταθμούς αναλύσεων (του Διεθνούς Οργανισμού Ελέγχου των Σπόρων) σε άλλα κράτη μέλη της ΕΕ, ως όρο για την καταβολή ενίσχυσης από την ΕΕ και για την πιστοποίηση σπόρων;

Μπορούν άραγε διοικητικές διατάξεις της δανικής νομοθεσίας σχετικές με την αρμοδιότητα να χρησιμοποιηθούν ως βάση για να μην εξουσιοδοτηθούν υπάλληλοι ιδιωτικών επιχειρήσεων σπόρων να εκτελέσουν «επίσημα» καθήκοντα σχετικά με την πιστοποίηση σπόρων, όπως προβλέπεται στην Οδηγία του Συμβουλίου 66/401/EOK ((EE 125 της 11.7.1966, σελ. 2298. )), άρθρο 1, α, β και Γ;

Συμπληρωματική απάντηση του κ. Fischler εξ ονόματος της Επιτροπής (30 Ιουνίου 1997)

Πέραν της απάντησης της 24ης Μαρτίου 1997.

Όσον αφορά το πρώτο μέρος της ερώτησης, η οδηγία 66/401/ΕΟΚ περί εμπορίας σπόρων προς σπορά κτηνοτροφικών φυτών δεν φαίνεται να εμποδίζει την διεξαγωγή της επίσημης δοκιμασίας των σπόρων σε κράτος μέλος διάφορο αυτού στο οποίο τελικά πρόκειται να πιστοποιηθεί. Αν και αυτό, όσον τουλάχιστον γνωρίζει η Επιτροπή, συνέβη μόνο σε μερικές περιπτώσεις στο παρελθόν, δεν υπάρχει καμία αντίρρηση να συνδράμουν τα κράτη μέλη διοικητικά όσον αφορά την δειγματοληψία, τη δοκιμασία και την παροχή πληροφοριών για τα αποτελέσματα των εξετάσεων. Έτσι, δεν φαίνεται αιτιολογημένη η άρνηση της Δανίας να αποδεχθεί τα αποτελέσματα επίσημης δοκιμασίας σπόρων προς σπορά που πραγματοποιήθηκαν σε άλλο κράτος μέλος με στόχο την επίσημη πιστοποίηση τους στη Δανία, εφόσον οι μέθοδοι δειγματοληψίας, δοκιμασίας και αναφοράς που χρησιμοποιήθηκαν συμμορφώνονται με τις κοινοτικές διατάξεις.

Όσον αφορά το ζήτημα των ενισχύσεων, ο κανονισμός (ΕΟΚ) αριθ. 1674/72 ((ΕΕ L 177 της 04.08.1972 )), περί θεσπίσεως γενικών κανόνων για τη χορήγηση και χρηματοδότηση της ενισχύσεως στον τομέα των σπόρων προς σπορά, προβλέπει ότι εφόσον οι σπόροι προς σπορά πληρούν τις απαιτήσεις της οδηγίας, είναι κατ'αρχήν επιλέξιμοι για ενίσχυση.

Όσοναφορά το δεύτερο μέρος της ερώτησης, η οδηγία 66/401/ΕΟΚ προβλέπει τη λήψη επίσημων μέτρων:

«α) από τις αρχές ενός κράτους, ή

β) από νομικά πρόσωπα δημοσίου ή ιδιωτικού δικαίου υπό την ευθύνη ενός κράτους, ή

γ) για βοηθητικές δραστηριότητες, από ορκωτά πρόσωπα ομοίως υπό τον έλεγχο ενός κράτους,

υπό την προϋπόθεση ότι τα πρόσωπα που αναφέρονται στις περιπτώσεις β) και γ) δεν αποκομίζουν ιδιαίτερο όφελος από την εφαρμογή των διατάξεων αυτών».

Δυνάμει της διάταξης αυτής, η Δανία ευθυγραμμίζεται με το ισχύον κοινοτικό δίκαιο αποκλείοντας τους ιδιώτες υπαλλήλους εταιρειών σπόρων προς σπορά από το να εκτελούν επίσημα καθήκοντα.

Δυνάμει του άρθρου 13α της οδηγίας 66/401/ΕΟΚ, η οποία προβλέπει ότι τα προσωρινά πειράματα μπορούν να πραγματοποιούνται σε κοινοτικό επίπεδο, η Επιτροπή εξετάζει το ζήτημα της δοκιμασίας των σπόρων προς σπορά, όπως έχει ήδη κάνει με τις επιτόπου επιθεωρήσεις (που δεν θεωρούνται αμφότερες ότι αποτελούν βοηθητικές δραστηριότητες), με στόχο την εισαγωγή στο μέλλον εναλλακτικών λύσεων για ορισμένους από τους ισχύοντες κανόνες.